Navarra Suma talde parlamentarioari atxikitako foru parlamentari Miguel Bujanda Cirauqui jaunak idatziz erantzuteko galdera egin du (10-21/PES-00357), honako hau jakin nahi baitu: *"Hiri erabilerako uraren ziklo integralaren plan gidaria betetzean REACT Next Generation funtsak bilatzeko eta erabiltzeko zer urrats egin dira, Leringo Edateko Uren Araztegia eraikiz planaren ezarpena 2019-2030erako azkartzeko eta Ega ibai bazterreko herriak Itoitz-Nafarroako Ubidea sistemara lotzea aurreratzeko, Egaren adarraren berrastea aprobetxatuta?"*. Hona Nafarroako Gobernuko Lurralde Kohesiorako kontseilari Bernardo Ciriza Pérez jaunak horretaz ematen dion informazioa: 2019-2030 aldirako Hiri Erabilerako Uraren Ziklo Integralaren Plan Zuzentzailearen helburu nagusiak dira, hornidurari dagokionez, Nafarroa osoa kalitate oneko ur gordinez hornitzea iturri dibertsifikatuetatik, klima-aldaketarekin lotutako gertaerekiko erresilientzia areagotzeko; eta hornidura-eskaria kudeatzea, oinarritzat hartuta eskariaren murrizketa eta erabileraren efizientziaren hobekuntza. Helburu horiek betetzeko, azpiegituretako inbertsio-lerro batzuk programatu dira. Hain zuzen ere goi-hornidurako azpiegituretan 70,7 milioi euroko hobekuntzak egitea planteatu da 2019-2024 aldirako.

Ega ibai bazterreko herriei dagokienez, plan zuzentzaileak helburutzat ezartzen du bere indarraldiko lehen sei urteetan (2019-2024) behar diren jarduketak egitea herri horiek guztiak Mendazako hargunearekin lotzeko, hartara 2024an kalitate bikaineko ur baliabideez hornitu ahal daitezen. Jarduketa horretarako 23.856.250 euroko inbertsioa aurreikusten da, guztira.

Behin amaituta planaren lehen sei urteetarako aurreikusten diren inbertsio guztiak –hau da, 70,7 milioi euroko inbertsioak Nafarroa osorako–, 2027an ekinen litzaioke, planaren arabera, Estellerriko Erriberako hego-ekialdea Itoitz-Nafarroako Ubidea sistemarekin lotzeari. Baliteke data horretan aldaketaren bat izatea, obra horien guztien exekuzioak eta plangintzak eraginda.

Hurrengo urteetarako aurreikusitako inbertsioak lehenago egiten ahalegintzeko eta Toki Inbertsioen Planaz gainera beste finantzaketa-iturri batzuk bilatu ahal izateko, uraren goi-horniduraren inguruko zenbait jarduketa sartu ziren Nafarroako Gobernuak prestatutako trakzio proiektuetan, Suspertze eta Erresilientzia Mekanismoko Next Generation funtsak jasotzeko gai ziren haietan. Zehazki, Navanza proiektuan (Nafarroan herri eta hiri erresiliente eta jasangarriak eraikitzeko suspertze plana) osagai bat sartu zen hiri erabilerako uraren arloko inbertsioak egiteko, eta barnean hartzen zituen uraren goi-hornidurarako 50 milioi euroko inbertsioak, goi-horniduran hobekuntzak egin ahal izateko, hiri erabilerako uraren plan zuzentzailean ezarri bezala. Aurreikusten zen urtean 10 milioiko inbertsioa egitea 2022-2026 bitartean, Next Generation funtsen exekuzio epea amaitu arte.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2021eko abenduaren 9an

Lurralde Kohesiorako kontseilaria: Bernardo Ciriza Pérez